b'\n_START_ARTICLE_\n50-\xc3\xb8re\n_START_SECTION_\n\xc2\xbd-kronerne\n_START_PARAGRAPH_\nMan har ikke tidligere haft deciderede 50-\xc3\xb8rem\xc3\xb8nter, men \xc2\xbd-kronem\xc3\xb8nten var tidligere i en kort periode blevet introduceret.\n_START_SECTION_\nHistorie\n_START_PARAGRAPH_\nI 1924 blev den Skandinaviske M\xc3\xb8ntunion oph\xc3\xa6vet, og hvert land udsendte nye m\xc3\xb8ntserier til brug i egne lande. \xc2\xbd-kronen blev introduceret som erstatning for de norske og svenske 50-\xc3\xb8rer af s\xc3\xb8lv, der indtil da havde v\xc3\xa6ret gyldige i Danmark._NEWLINE_Der blev kun pr\xc3\xa6get 5 \xc3\xa5rgange \xc2\xbd-kroner (1924-26 og 1939-40), og i 1942 blev m\xc3\xb8nterne inddraget, fordi Den Kgl. M\xc3\xb8nt manglede metal til 1- og 2-kronerne. M\xc3\xb8nten blev derfor aldrig s\xc3\xa6rlig udbredt eller almindelig blandt danskerne._NEWLINE_\xc2\xbd-kronerne blev inddraget under 2. Verdenskrig, hvor der ikke var forbindelse mellem Danmark og F\xc3\xa6r\xc3\xb8erne. Efter befrielsen glemte den Kgl. M\xc3\xb8nt i forvirringen at inddrage \xc2\xbd-kronerne, s\xc3\xa5 de er vel stadig gyldige betalingsmidler d\xc3\xa9r.\n_START_SECTION_\nNavnet\n_START_PARAGRAPH_\nNavnet \xc2\xbd-krone blev valgt, fordi den var pr\xc3\xa6get i aluminiumsbronze som kronem\xc3\xb8nterne, og ikke i kobbernikkel som \xc3\xb8rem\xc3\xb8nterne._NEWLINE_Mellem danskerne blev m\xc3\xb8nten ogs\xc3\xa5 kaldt "husmandskronen".\n_START_SECTION_\nUdseende\n_START_PARAGRAPH_\nP\xc3\xa5 midten af forsiden s\xc3\xa5s Christian 10.s spejlmonogram, der s\xc3\xa5s p\xc3\xa5 alle m\xc3\xb8nterne i denne serie. Omskriften l\xc3\xb8d: "CHRISTIAN X \xe2\x99\x94 KONGE AF DANMARK". Skriften, der gik med uret, startede ca. mellem kl. 6 og 9 og sluttede mellem kl. 3 og 6. \xc3\x85rstallet var delt omkring monogrammet i formen "19 \xe2\x80\x93 25". Allernederst s\xc3\xa5s initialerne HCN eller N for m\xc3\xb8ntmesteren Hans Christian Nielsen eller Niels Peter Nielsen og GJ for medalj\xc3\xb8ren Gunnar Jensen. Imellem dem s\xc3\xa5s et hjerte, Den Kgl. M\xc3\xb8nts m\xc3\xa6rke._NEWLINE_P\xc3\xa5 bagsiden s\xc3\xa5s i midten Christian 5.s krone. Over den stod "\xc2\xbd KRONE", og under den stod "DANMARK"._NEWLINE_Den havde en diameter p\xc3\xa5 21 mm (n\xc3\xa6sten som den nuv\xc3\xa6rende 50-\xc3\xb8re), vejede 3,0 gram og var pr\xc3\xa6get i guldlignende aluminiumsbronze (92% kobber, 6% aluminium og 2% nikkel) (ligesom de nuv\xc3\xa6rende 10- og 20-kroner).'